GUÈRRA-E-PATZ-IV-WEB	Quan eth prumèr dia deth sòn empresonament gessec dera barraca a punta de dia e contemplèc es crotzes e es copòles encara escures deth monastèri de Novodievichie, vedec era arrosada dera gelada nueitiua sus era èrba polsosa, es montanhes de Vorovioby e es bòsqui dera ribèra der arriu que se perdien ena luenhor; quan sentec era amorassa der aire frescolenc e entenec eth crit des corbassi qu‟abandonauen Moscòu a trauèrs deth camp, e quan, còp sec, surgentèc per orient era lum deth dia e hec era sua aparicion eth solei a trauèrs des bromes e miralhèren es copòles, es crotzes, era arrosada, era luenhor e er arriu jos aguesta radianta lum, Pierre experimentèc ua naua sensacion d‟alegria e de fòrça.